መንግስት የህግ የበላይነትን በማረጋገጥ አገራዊ የለውጥ ጅምሩ ይበልጥ ስኬታማ እንዲሆን መሥራት አለበት- የፖለቲካ ፓርቲዎች
 መንግስት በአገሪቱ የህግ የበላይነትን በማረጋገጥና ሁሉን አሳታፊ በማድረግ አገራዊ የለውጥ ጅምሩ ይበልጥ ስኬታማ በሆነ መልኩ እንዲመራ ስድስት የፖለቲካ ድርጅቶች ጠየቁ፡፡የኢትዮጵያ ራዕይ ፓርቲ፣ የኢትዮጵያ ሽግግር ምክር ቤት፣ ብሩህ መድህን ቱሳ የኢትዮጵያ ትንሳኤ፣ ኢትዮጵያችን፣ የኦሞ ህዝቦች ዴሞክራሲያዊ ህብረትና እና የደቡብ አረንጓዴ ኮከቦች ህብረት የተሰኙ የፖለቲካ ድርጅቶች በአገራዊ ወቅታዊ ጉዳዮች ላይ መግለጫ ሰጥተዋል፡፡ድርጅቶቹ በመግለጫቸው ዜጎች እንዳይፈናቀሉና ለሰላማቸው ጥበቃ የማድረግ ኃላፊነቱን መንግስት እንዲወጣም ጠይቀዋል፡፡የዜጎች ተንቀሳቅሶ የመስራትና ሀብት የማፍራት መብትም የህግ የበላይነትን በማረጋገጥ እውን እንዲሆን ድርጅቶቹ በመግለጫቸው አንስተዋል፡፡አገራዊ የለውጥ ጅምሩን ዳር ለማድረስም ከአግላይነት ይልቅ ሁሉንም ወገን በአቃፊነት መርህ መንግስት ሊሰራ እንደሚገባም ድርጅቶቹ አመልክተዋል፡፡